1.  ปัจจัยความเสี่ยง

แม้ว่าเศรษฐกิจโดยรวมของประเทศจะอยู่ในสภาวะที่ดีขึ้น แต่ยังมีปัจจัยอื่น ๆ
ที่มีผลกระทบต่อการดำเนินธุรกิจของบริษัทฯ อีกหลายประการ ทั้งทางตรงและทางอ้อม เช่น
ราคาน้ำมันในตลาดโลกที่ยังไม่นิ่งและมีแนวโน้มสูงขึ้น ปัญหาความไม่สงบใน 3
จังหวัดชายแดนภาคใต้ ผลกระทบจากเหตุคลื่นยักษ์สึนามิต่ออุตสาหกรรมการท่องเที่ยว
รวมทั้งปัญหาโรคไข้หวัดนกระบาดซึ่งยังไม่สามารถแก้ไขให้เสร็จสิ้นได้
ปัจจัยเหล่านี้ล้วนมีผลต่อยอดขายและการดำเนินธุรกิจของบริษัทฯ ซึ่งสามารถประเมินได้ดังนี้

1.1 ความเสี่ยงในประกอบธุรกิจ ผลกระทบจากการราคาน้ำมันเบนซินและดีเซล
โดยเฉพาะเมื่อรัฐบาลได้ลดความช่วยเหลือในการพยุงราคาน้ำมันดีเซลแล้ว
มีผลกระทบโดยตรงต่อต้นทุนการผลิตตลอดจนการขนส่งและการจัดจำหน่ายสินค้าของบริษัทฯ
และอาจมีผลทำให้ราคาวัตถุดิบต่าง ๆ พากันขยับตัวขึ้นด้วย เพื่อรับมือกับวิกฤตการณ์ดังกล่าว
บริษัทฯได้ควบคุมและบริหารการใช้น้ำมันอย่างใกล้ชิด เพื่อให้มีประสิทธิภาพสูงสุด
ตลอดจนได้ปรับกลยุทธ์การจัดจำหน่ายโดยหันมาใช้ระบบการขายโดยการรับสั่งซื้อล่วงหน้า
(Pre-sales) และการแต่งตั้งตัวแทนการจัดจำหน่ายในพื้นที่ห่างไกล
เพื่อเป็นการเพิ่มประสิทธิภาพการจัดส่งและลดรายจ่ายด้านการขนส่งลง
นอกจากผลกระทบข้างต้นแล้ว นโยบายของรัฐบาลในด้านการจัดเก็บภาษี การควบคุมราคา
การออกกฎข้อบังคับในการทำธุรกิจและอุตสาหกรรมต่าง ๆ
ก็เป็นปัจจัยเสี่ยงอีกประการหนึ่งที่มีผลต่อต้นทุนการผลิต ค่าใช้จ่าย การหารายได้ของบริษัทฯ
จากการปฏิบัติตามกฎข้อบังคับเหล่านั้นด้วย
ตัวอย่างของกฎระเบียบที่ทางราชการมีนโยบายจะออกใช้บังคับ
และมีผลอย่างยิ่งต่อต้นทุนการดำเนินงานของบริษัทฯ ได้แก่ การประกาศควบคุมน้ำหนักรถบรรทุก
การจำกัดการใช้น้ำบาดาล
ข้อบังคับของกองควบคุมอาหารและยาเกี่ยวกับฉลากและการแจ้งข้อมูลผลิตภัณฑ์
รวมถึงดำริที่จะมีการพิจารณาเพื่อจัดเก็บภาษีบรรจุภัณฑ์
หรือการเปลี่ยนแปลงวิธีการจัดเก็บภาษีสรรพสามิตเป็นต้น

นอกจากนี้ จากกระแสความใส่ใจในสุขภาพที่มีมากขึ้น
ทำให้ผู้บริโภคเปลี่ยนพฤติกรรมการบริโภคจากการดื่มน้ำอัดลมไปเป็นเครื่องดื่มประเภทอื่น ๆ เช่น
น้ำผลไม้ ชาเขียว หรือน้ำดื่มบริสุทธิ์เพิ่มมากขึ้น ซึ่งบริษัทฯ
ได้เล็งเห็นกระแสความเปลี่ยนแปลงดังกล่าวและได้ปรับเปลี่ยนกลยุทธ์เพื่อรองรับ โดยเป็นบริษัทแรก
ๆ ที่มีการผลิตและจำหน่ายเครื่องดื่มครบวงจร อันประกอบด้วย น้ำดื่มบริสุทธิ์ ชาและชาเขียว
เครื่องดื่มชูกำลัง และเครื่องดื่มเกลือแร่ เป็นต้น

1.2 ความเสี่ยงเกี่ยวกับการผลิต
จากการที่อุตสาหกรรมผลิตน้ำอัดลมเป็นธุรกิจที่ต้องลงทุนสูงในการก่อสร้างโรงงาน
รวมทั้งเครื่องจักรอุปกรณ์ที่เกี่ยวข้องกับการผลิต
ซึ่งบริษัทฯจะต้องอาศัยยอดการผลิตที่ค่อนข้างสูงจึงจะถึงจุดคุ้มทุน
นอกจากนี้การที่เครื่องดื่มน้ำอัดลมเป็นสินค้าที่มีฤดูการจำหน่าย
โดยมียอดความต้องการสูงในช่วงฤดูร้อน
ฝ่ายบริหารจึงจำเป็นอย่างยิ่งที่จะต้องวางแผนการผลิตและการลงทุนในเครื่องจักรอุปกรณ์การผลิตอย่างระมัดระวัง
มิฉะนั้นจะประสบกับภาวะกำลังการผลิตไม่เพียงพอในช่วงฤดูร้อน
และมีกำลังผลิตเหลือเกินความต้องการในช่วงเวลาอื่น ๆ ได้

ปัจจัยที่มีผลกระทบโดยตรงต่อการวางแผนการผลิตและการลงทุนอีกปัจจัยหนึ่ง
ได้แก่การเปลี่ยนแปลงแนวโน้มความต้องการของผู้บริโภคจากการบริโภคเครื่องดื่มชนิดคืนขวด
(returnable bottles) มาเป็นเครื่องดื่มประเภทไม่คืนขวด (non-returnable bottles)
รวมทั้งความต้องการในเครื่องดื่มที่มีขนาดบรรจุมากขึ้น
ซึ่งในปีที่ผ่านมามีการผลักดันการจำหน่ายเครื่องดื่มประเภทคืนขวดในขนาดที่ใหญ่ขึ้น คือ ขนาด 15
ออนซ์ แนวโน้มการเปลี่ยนแปลงดังกล่าวเกิดขึ้นพร้อม ๆ
กับการขยายตัวของธุรกิจค้าส่งค้าปลีกรายใหญ่ ๆ และการเปลี่ยนแปลงอุปนิสัยการบริโภคเครื่องดื่ม
และน้ำอัดลมจากการบริโภคในร้านอาหาร ภัตตาคาร มาเป็นการบริโภคในครัวเรือน
การเปลี่ยนแปลงแนวโน้มดังกล่าวเป็นเหตุให้อัตราการเติบโตของเครื่องดื่มในบรรจุภัณฑ์ชนิดไม่ต้องคืนขวดเติบโตขึ้นอย่างรวดเร็ว
บริษัทฯจึงต้องลงทุนขยายการผลิตสำหรับเครื่องดื่มในบรรจุภัณฑ์ชนิดดังกล่าวเพื่อตอบสนองความต้องการของผู้บริโภคที่เปลี่ยนไป

หลังจากการลงทุนเพื่อเป็นการรองรับการขยายกำลังผลิตเพิ่มเติมจากโรงงานปทุมธานี
โดยการก่อสร้างโรงงานภาคตะวันออกที่จังหวัดชลบุรี ซึ่งเปิดทำการผลิตแล้วในเดือนพฤษภาคม
2545 โดยขั้นแรกได้ติดตั้งเครื่องบรรจุขวด พีอีที เพื่อรองรับการเติบโตในตลาดโมเดิร์นเทรดแล้ว
เพื่อเป็นการรองรับความต้องการของผู้บริโภคสำหรับผลิตภัณฑ์ประเภทคืนขวดในขนาดใหญ่ขึ้น (15
ออนซ์) บริษัทฯ จึงได้ตัดสินใจเพิ่มเครื่องจักรเพื่อทำการผลิตสินค้าชนิดคืนขวดอีก 1
เครื่องที่โรงงานจังหวัดชลบุรี โดยเริ่มทำการติดตั้งเครื่องตั้งแต่ช่วงปลายปี 2546
และเริ่มทำการผลิตได้ในไตรมาสแรกของปี 2547

1.3 ความเสี่ยงด้านการบริหารและการจัดการ เนื่องจากการจัดจำหน่ายเครื่องดื่ม
และน้ำอัดลมโดยรวมยังเป็นการขายตรงให้กับลูกค้า และผู้บริโภคเป็นส่วนใหญ่
จึงต้องอาศัยความรวดเร็ว ความสม่ำเสมอในการให้บริการ
รวมทั้งการเสนอรายการสมนาคุณและผลตอบแทนสูงสุดกับลูกค้า
บริษัทฯจึงต้องเรียนรู้และเพิ่มทักษะในการบริหารธุรกิจสมัยใหม่เพื่อให้ทันกับการเปลี่ยนแปลงในตลาด
บริษัทฯต้องมีเครือข่ายการจัดจำหน่ายที่มีประสิทธิภาพ และมีพนักงานขายที่ขยันขันแข็ง มีความชำนาญ
และไหวพริบสูง การพัฒนาบุคลากร การรักษาบุคลากรในองค์กร
รวมทั้งการจูงใจให้พนักงานมีกำลังใจในการทำงาน จึงเป็นความท้าทายที่สำคัญอันหนึ่งของบริษัทฯ

นอกจากนี้ ความสำเร็จในธุรกิจของบริษัทฯยังต้องอาศัยการมีแผนงานที่แน่ชัด และฐานข้อมูลที่ถูกต้อง
รวดเร็ว และเพียงพอต่อการตัดสินใจของผู้บริหาร

4.  ความเสี่ยงทางด้านการเงิน

การให้สินเชื่อและการเรียกชำระหนี้ จากประสบการณ์ของบริษัทฯ
ถึงแม้ว่าประสิทธิภาพการควบคุมสินเชื่อ และเรียกชำระหนี้ของบริษัทฯจะอยู่ในระดับสูงน่าพอใจ
แต่จากสภาพเศรษฐกิจในปัจจุบัน
บริษัทฯยังคงมีความเสี่ยงในด้านการให้สินเชื่อและการเรียกชำระหนี้จากลูกค้าอยู่
ซึ่งบริษัทฯได้พยายามลดความเสี่ยงดังกล่าวด้วยนโยบายการให้สินเชื่อที่รัดกุม
มีการติดตามเร่งรัดการชำระหนี้จากลูกหนี้อย่างสม่ำเสมอของพนักงานเก็บเงิน
และการตรวจสอบดูแลอย่างใกล้ชิดจากฝ่ายบริหาร

เสถียรภาพของเงินบาทและความเสี่ยงจากอัตราแลกเปลี่ยน มีผลต่อต้นทุนของบริษัทฯ
ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
หรือรายการค้าที่เป็นสกุลเงินตราต่างประเทศ
นอกจากนี้การซื้อวัตถุดิบและบรรจุภัณฑ์ส่วนใหญ่ยังเป็นการซื้อจากแหล่งภายในประเทศ
ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้ออะไหล่และอุปกรณ์จากต่างประเทศ

ความเสี่ยงจากการไม่ปฏิบัติตามสัญญา ความเสี่ยงจากการที่คู่สัญญาไม่ปฏิบัติตามข้อกำหนดในสัญญา
หากเกิดขึ้นจะก่อให้เกิดความเสียหายแก่บริษัทฯ
แม้ว่าประสิทธิภาพการควบคุมสินเชื่อและเรียกชำระหนี้ของบริษัทจะอยู่ในระดับสูงน่าพอใจ
แต่จากภาวะของเศรษฐกิจในปัจจุบัน
บริษัทยังคงมีความเสี่ยงในด้านการให้สินเชื่อและการเรียกชำระเงินจากลูกหนี้อยู่
ซึ่งบริษัทได้พยายามลดความเสี่ยงดังกล่าวด้วยนโยบายการให้สินเชื่อที่รัดกุมมีการติดตามเร่งรัดการชำระหนี้จากลูกหนี้อย่างสม่ำเสมอ
รวมทั้งการตรวจสอบดูแลอย่างใกล้ชิดจากฝ่ายบริหาร สำหรับสินทรัพย์ทางการเงินที่แสดงในงบดุล
ราคาตามบัญชีของสินทรัพย์หลังจากหักค่าเผื่อหนี้สงสัยจะสูญถือเป็นมูลค่าสูงสุดของความเสี่ยงที่เกิดจากการไม่ปฏิบัติตามสัญญา

ความเสี่ยงจากอัตราดอกเบี้ย จากการที่บริษัทย่อยมีการกู้ยืมเงินจากสถาบันการเงินในประเทศ
รวมทั้งเงินกู้จากผู้ถือหุ้นอีกจำนวนหนึ่ง
จึงอาจได้รับผลกระทบจากอัตราดอกเบี้ยที่จะเปลี่ยนแปลงสูงขึ้น
อย่างไรก็ตามจากการประเมินภาวะดอกเบี้ยในท้องตลาดในปัจจุบัน
บริษัทฯคาดว่าการเปลี่ยนแปลงอัตราดอกเบี้ยดังกล่าวจะไม่มีผลกระทบต่อการดำเนินงานของบริษัทฯ
และบริษัทย่อยอย่างมีสาระสำคัญ